DA Den Europæiske Unions Tidende CE 88/295

(2004/C 88 E/0302)

SKRIFTLIG FORESPØRGSEL P-3496/02

af Paulo Casaca (PSE) til Kommissionen

(2. december 2002)

Om: Statsstøtte til cabotage mellem øerne i øgruppen Azorerne

Om eftermiddagen den 26. november havarerede det lille fragtskib »Rival«, som allerede havde nået en alder på omkring 100 år, i kanalen mellem byen Horta og den lille by Madalena i den autonome region Azorerne. Ved ulykken omkom skibets fører.

Søfolk fra den lille cabotage-virksomhed Cristiano, Lda., som ejede fragtskibet, havde allerede ladet forstå, at de ønskede at modernisere deres to fragtskibe og opnå licens for passagertransport.

De regionale myndigheder erklærede imidlertid, at det nuværende program for regionaludvikling, som finansieres fra Strukturfondene — langt det vigtigste finansieringsinstrument, der står til rådighed for offentlig støtte til økonomisk modernisering på Azorerne — ikke giver mulighed for tilskud til lokale søtransportvirksomheder, eftersom det forslag, der i dette øjemed blev forelagt af de regionale myndigheder på Azorerne, ikke rettidigt blev godkendt af de europæiske myndigheder, som er ansvarlige for konkurrence.

Mener Kommissionen, at det vil være formålstjenligt at undersøge eventuel tildeling af statsstøtte til små søtransportvirksomheder på Azorerne på samme måde, som når der er tale om støtte til store europæiske søtransportvirksomheder?

Tager Kommissionen hensyn til de små og endnu aktive cabotage-virksomheders store betydning og uerstattelighed for indbyggerne på de mindste øer i Azorerne og de betingelser for søfartssikkerhed, der hersker i den autonome region Azorerne, samt nødvendigheden af at forbedre sikkerheden af den lokale søtransport?

Tager Kommissionen behørigt hensyn til artikel 299, stk. 2, i sin procedure i forbindelse med statsstøtte til søtransport?

Svar afgivet på Kommissionens vegne af Loyola de Palacio

(22. januar 2003)

Hvad angår strukturfinansiering, fastsætter det operationelle program for Azorerne (Prodesa), der indgår i fællesskabsstøtterammen for Portugal for 2000-2006, i del 3, foranstaltning 5.4, mulighed for indkøb af udstyr til luft- og søtransport af passagerer mellem øer, forudsat at dette udstyr fortsat benyttes til det oprindelige anvendelsesformål i hele brugsperioden.

For at øge sikkerheden og øernes tilgængelighed er der i det samme operationelle programs foranstaltning 1.1 i del 1 også fastlagt mulighed for finansiering af projekter om anlæg/udbedring af havne til kommercielle formål og til passagertrafik og andre projekter til støtte for havneaktiviteter samt indkøb af udstyr, transportmidler og maskiner til håndtering og transport af varer og befordring af passagerer i havne og lufthavne. Hele denne række af tilbudsmuligheder burde gøre det muligt at øge tilgængelighed og sikkerheden samt lette transporten mellem øer.

Kommissionen er rede til undersøge alle hensigtsmæssige ændringer, som de regionale og nationale myndigheder måtte finde det nødvendigt at fremsætte forslag om på området, når Prodesa skal underkastes midtvejsrevision om et års tid.

Hvad angår kontrol med statsstøtte, har Kommissionen ikke kendskab til, at der under konkurrencereglerne med relation til statsstøtte skulle være forelagt en sag om et udkast til en statsstøtteordning, der specielt er rettet mod behov hos de stedlige søtransportselskaber, der varetager forbindelserne mellem de forskellige øer i Azorerne.

Sidste år modtog Kommissionen en anmeldelse om (gen)indførelse i perioden fra 2003-2006 af en støtteordning for frizonen Madeira, som de portugisiske myndigheder havde suspenderet i 2000 og 2001. Ifølge denne anmeldelse omfatter frizonen Madeira et internationalt søfartsregister, en industriel frizone og et center for internationale tjenesteydelser. Kommissionen vedtog den 11. december en beslutning om bemyndigelse vedrørende hovedlinjerne. Beslutningen om det internationale søfartsregister følger inden månedens udgang. Disse former for støtte begunstiger dog fortrinsvis øers internationale sektorer.

Bortset herfra, så tillader søtransportstøttereglerne (»EF-retningslinjer for statsstøtte til søtransportsektoren« (1)), at der på visse betingelser ydes støtte, og når Kommissionen undersøger sådanne støtteforanstaltninger, tager den hensyn til den socio-økonomiske situation, som støtteordningerne indgår i. Hvis Kommissionen nogensinde fik forelagt et udkast om støtte til søtransportselskaber, der varetager forbindelserne mellem Azorernes forskellige øer, ville den undersøge sagen med absolut velvillig opmærksomhed.

Spørgsmålet om hensyntagen til artikel 299, stk. 2, i forbindelse med anvendelsen af EF's konkurrenceregler er stadig under behandling i Kommissionen. Generelt mener Kommissionen faktisk, at transport indgår som et strategisk element i udviklingen af regionerne i den yderste periferi, som det blev understreget i konklusionerne fra Det Europæiske Råds møde i Sevilla og i den erklæring, som formændene for regionerne i den yderste periferi vedtog i La Palma den 15. oktober 2002. Derfor vil den blive gjort til genstand for dybtgående overvejelser i den rapport om regionerne i den yderste periferi, som Kommissionen vil fremlægge i overensstemmelse med konklusionerne fra Det Europæiske Råd i Sevilla. Arbejdet og overvejelserne vil især omfatte statsstøtte og offentlig service-forpligtelser inden for transportsektoren, samt tilvejebringelse af strukturfondmidler med henblik på at opretholde og udvikle transportmåder, der kan medvirke til afhjælpe det handicap, som skyldes disse regioners beliggenhed i den yderste periferi

Som varslet i hvidbogen »Den europæiske transportpolitik frem til 2010 — De svære valg« (2) er Kommissionen allerede i færd med lempe de EF-regler, der gælder for søtransport, som udføres som offentlig service, når der er tale om befordring til og fra en lille ø.

(1) EFT C 205 af 5.7.1997, s. 5.

(2) KOM(2001) 370 endelig udg.